Die wêreld in foto’s – 7 Maart 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ’n Hond kom by die Birmingham National Exhibition Centre (NEC) aan vir die eerste dag van die Crufts-hondeskou. Die jaarlikse Crufts-hondeskou lok honderde deelnemers wêreldwyd. (Foto: Aaron Chown, AP) Mense vergader vir oggendgebed by die Camlica moskee in Istanboel. Dié moskee het Donderdag 7 Maart oopgemaak. Honderde mense het vir die heel eerste keer bymekaar gekom om saam by die grootste moskee in Klein-Asië te bid. (Foto: Emrah Gurel, AP) ’n Man ry fiets op ’n smal paadjie net voor sonsopkoms op ’n winderige Donderdagoggend in Frankfurt, Duitsland. (Foto: Michael Probst, AP) ’n Snuffelhond en polisiebeamptes inspekteer die gebied waar ’n handgranaat-aanval Donderdag in Jammu, Indië, plaasgevind het. Volgens die polisie is minstens 18 mense beseer, van wie vier in ’n kritieke toestand is. Die granaat het by ’n busstasie in die Indies-beheerde deel van Kasjmir afgegaan. Die granaat is Donderdag by die hoofbusstasie in Jammu geslinger waar dit onder ’n bus ingerol en ontplof het. (Foto: Channi Anand, AP) Litause president Dalia Grybauskaite (regs) verwelkom Georgia se president Salome Zourabichvili gedurende ’n verwelkomingseremonie by die presidensiële paleis in Vilnius, Litaue. (Foto: Mindaugas Kulbis, AP)